กรมสุขภาพจิต แนะประชาชนติดตามสถานการณ์การแพร่ระบาดไวรัสโคโรนาที่ออกจากกระทรวงสาธารณสุข ไม่ตื่นตระหนกส่งต่อข้อมูลที่ไม่ถูกต้อง
กรมสุขภาพจิต แนะประชาชนติดตามสถานการณ์การแพร่ระบาดไวรัสโคโรนาที่ออกจากกระทรวงสาธารณสุข ไม่ตื่นตระหนกส่งต่อข้อมูลที่ไม่ถูกต้อง นายแพทย์เกียรติภูมิ วงศ์รจิต อธิบดีกรมสุขภาพจิต เปิดเผยว่า จากสถานการณ์การแพร่ระบาดของไวรัสโคโรนาสายพันธุ์ใหม่ 2019 ทำให้กรมสุขภาพจิตมีความห่วงใยสุขภาพจิตของประชาชนไม่ให้มีความตื่นตระหนกและกังวลจนทำให้เกิดความเครียด ล่าสุดประเทศไทยได้มีการยกระดับการแจ้งข้อมูลข่าวสารออกจากกระทรวงสาธารณสุขเพียงแหล่งเดียวที่เชื่อถือได้ โดยขอให้ประชาชนอย่าหลงเชื่อและส่งต่อข้อมูลที่เป็นข่าวลวงไม่มีแหล่งที่มา หากเกิดความเครียดให้หาความรู้เพิ่มเติมเพื่อนำมาป้องกันตนเอง กรมสุขภาพจิตได้แนะนำวิธีการดูแลสุขภาพ 3 ข้อหลัก ได้แก่ ไอแอม คือสำรวจว่าตัวเราอยู่ในกลุ่มเสี่ยง มีโรคเรื้อรังทำให้เกิดโอกาสเจ็บป่วยจนต้องระมัดระวังตัวหรือไม่ ไอแฮป ปัจจุบันไทยมีการควบคุมโรคด้านต่างๆ และสุดท้ายคือ ไอแคน ประชาชนสามารถรักษาร่างกายให้แข็งแรง นอนหลับให้เพียงพอ กินอาหารครบ 5 หมู่ ออกกำลังกายเสมอและรับข้อมูลข่าวสารที่ถูกต้อง หากเกิดความกังวลมากสามารถสอบถามผ่านสายด่วนกรมสุขภาพจิต 1323 หรือติดตามสถานการณ์การแพร่ระบาดและการดูแลป้องกันตนเองได้จากสายด่วนกรมควบคุมโรค 1422 ได้ตลอด 24 ชั่วโมง